《陪蔡使君游何氏园亭同方许二生作》
明代·佘翔

吾徒落魄不可羁，纵横白眼傲当时。愁来散发歌逾壮，激羽流商和者谁。

使君于我称同调，诗爱青山吟谢眺。春风何处足欢娱，城南桃李迎人笑。

停午驱车过草堂，开樽湖上咏沧浪。莺入垂杨声乍啭，人游芳草兴何长。

席上悬河辩有口，宾主陶然嚼大斗。诸生侍侧最风流，飞扬跋扈真吾友。

临渊徒有羡鱼情，盘中那得五侯鲭。少年行酒歌不歇，争雄取醉似长鲸。

少选松间日欲落，秉烛还倾鸬鹚杓。灌夫骂坐未为狂，步兵入厨差足乐。

人生百岁似川徂，即今不饮胡为乎。路傍古墓应多少，世上浮名竟有无。

宇宙寥寥君与我，莫笑相逢苦不早。儿童拍掌唱铜鞮，接䍦何惜山公倒。

作者简介：福建莆田人，字宗汉，号凤台。嘉靖三十七年进士。任全椒知县。与御史议事意见相左，即拂衣罢去，放游山水以终。工诗，有《薜荔园诗稿》及《文草》。